**Sonetul ploii**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe umerii zilei lumina difuză

Îşi caută drumul prin nord şi prin sud,

Prin estul şi vestul ce-n ploi se exclud,

Şi ziua, ea însăşi, ne pare ursuză.

De ploaie veşmântul pământului ud

Atinge cu gheaţa-i şi pleoapă şi buză,

Şi-n curgerea tristă ce tihna-şi refuză

E umed şi sâmburul gândului nud.

Dar cum printre picurii grei care cad

Văd viaţa în verde trăindu-şi seninul,

Când fruntea-şi ridică spre nori un răsad,

În ploaie văd harul ce-l toarnă Divinul,

Şi strig, cu genunchii în iarba de jad:

Dă ploaie, Părinte, şi vieţii fă-i plinul!

Simion Felix Marțian